b'\n_START_ARTICLE_\nMetateza\n_START_PARAGRAPH_\nBeseda metateza (lat. metathesis) pomeni zamenjava zaporedja glasov, zato jo v sloven\xc5\xa1\xc4\x8dini prevajamo z izrazom premet. V jezikoslovju se uporablja za oznako pojava, kjer v isti besedi dva glasova zamenjata mesto, a se pomen besede ne spremeni.\n_START_SECTION_\nRazvojne spremembe jezika\n_START_PARAGRAPH_\nDo premeta pride v razvoju jezika po dveh postopkih: pri prehodu nare\xc4\x8dne besede v knji\xc5\xbeni jezik (be\xc4\x8dela \xe2\x80\x93 \xc4\x8debela), ali \xe2\x80\x93 nasprotno \xe2\x80\x93 pri prevzemu strokovnega izraza v pogovorni jezik (pu\xc5\xa1ka \xe2\x80\x93 puk\xc5\xa1a). Seveda se v prvem slu\xc4\x8daju nova beseda ohrani, medtem ko v drugem ostane samo kot nare\xc4\x8dni, torej prehodni, izraz. Poudariti je treba, da je metateza v jezikoslovju popolnoma nena\xc4\x8drtovana naravna sprememba, torej \xc4\x8disti razvojni pojav, ki ga morejo strokovnjaki le zapisovati, ne pa omejevati ali celo povzro\xc4\x8dati.\n_START_SECTION_\nBesedne figure\n_START_PARAGRAPH_\nKadar s premetom dobimo besedo z drugim pomenom (pecivo - cepivo), ne gre ve\xc4\x8d za jezikoslovni pojav, temve\xc4\x8d spada ta zamenjava, \xc5\xa1e vedno z imenom metateza, med trope (besedne figure), ki jih uporabljajo predvsem pesniki (Danes nam, bratje, nada je dana). Seveda ta zamenjava ne nastane po naklju\xc4\x8dju ali zaradi razvoja jezika kot v zgornjih primerih, temve\xc4\x8d namerno in zaradi pesni\xc5\xa1kih olep\xc5\xa1av.\n_START_SECTION_\nUgankarstvo\n_START_PARAGRAPH_\nZelo je raz\xc5\xa1irjena raba takih metatez v ugankarstvu, kjer je po navadi opisan pomen prve in nato druge besede, ki se razlikujeta samo po premetu \xc4\x8drk. V ugankarstvu take premete imenujemo anagram. Bodisi pri besednih figurah kot pri ugankah se je metateza raz\xc5\xa1irila tako, da se lahko vr\xc5\xa1i premet ne ene \xc4\x8drke, temve\xc4\x8d celega zloga. Zato mora obsegati dve ali ve\xc4\x8d besed, v\xc4\x8dasih cel stavek, kar je seveda pravi u\xc5\xbeitek za bralca oz. re\xc5\xa1evalca ugank.\n_START_SECTION_\nSpunerizem\n_START_PARAGRAPH_\nKo pride do premeta, ker se \xc4\x8dloveku \xc2\xbbzaplete jezik\xc2\xab, te\xc5\xbeko pride do metateze, ker po navadi dobimo besede brez pomena, na primer globati pla\xc4\x8do namesto pla\xc4\x8dati globo. To ni metateza, ker s premetom nismo dobili pravih besed (globati ne pomeni ni\xc4\x8d), temve\xc4\x8d govorimo o spunerizmu.\n_START_SECTION_\nKemija\n_START_PARAGRAPH_\nIzraz metateza se uporablja tudi v kemiji. Pomeni reakcijo, pri kateri elementi preidejo iz ene spojine v drugo brez spremembe v valencah (NaNO\xe2\x82\x83 + KCl = NaCl + KNO\xe2\x82\x83).'